Four Tet

Καλλιτεχνική πορεία

Ο Kieran Hebden γεννήθηκε στο Λονδίνο (σαν έτος γέννησης αναφέρονται τα: 1997, 1998, 1999 και 1980). Κατά τη διάρκεια των σπουδών του στο Elliott School στο Putney (νοτιοδυτικό Λονδίνο) σχημάτισε με τους συμμαθητές Adem Ilhan και Sam Jeffers το 1996 το συγκρότημα  Fridge. Το συγκρότημα έκλεισε δισκογραφικό συμβόλαιο με την εταιρία Output Recordings του Trevor Jackson και κυκλοφόρησαν το πρώτο τους άλμπουμ Ceefax το Μάρτιο του 1997. Παράλληλα με το ρόλο του ως μέλος των Fridge, ο Hebden ξεκίνησε την πορεία του ως σόλο καλλιτέχνης. Η πρώτη προσωπική δουλειά του Hebden ήταν το 7ιντσο σινγκλ Double Density που κυκλοφόρησε  το 1997 με το ψευδώνυμο 4T Recordings από την ίδια εταιρία. 
Ο Four Tet έκανε την πρώτη του δισκογραφική εμφάνιση το 1998 με το 12ιντσο σινγκλ Thirtysixtwentyfive. Το ίδιο έτος κυκλοφόρησε το 7ιντσο single Falken's Maze με το ψευδώνυμο Joshua Falken από τη δισκογραφική Go! Beat. 
Το πρώτο ολοκληρωμένο άλμπουμ του Four Tet κυκλοφόρησε το 1999 με τον τίτλο Dialogue από την Output το οποίο συνδυάζει ηλεκτρονικές και χιπ χοπ φόρμες  με ντραμς και δείγματα τζαζ. Το άλμπουμ εντόπισε ο Γερμανός μουσικός και πρωτοπόρος της dub, Pole (Stefan Betke). Οι δύο μουσικοί συνεργάστηκαν τελικά σε ένα 12ιντσο με τίτλο Four Tet v Pole EP το 2000, το οποίο περιελάμβανε από ένα πρωτότυπο τραγούδι του καθενός το οποίο γινόταν διασκευή από τον άλλο  καλλιτέχνη.
Το 2001 ξεκινά η συνεργασία του με τη Domino Records με την κυκλοφορία του άλμπουμ Pause στο οποίο συνδυάζει ήχους της φολκ και τζαζ με παραδοσιακούς ρυθμούς και ηλεκτρονική μουσική, γεγονός που έκανε τους κριτικούς στα μέσα ενημέρωσης να χρησιμοποιήσουν το νεολογισμό Folktronica για να περιγράψουν το ύφος της μουσική του. Από το συγκεκριμένο άλμπουμ δημιουργήθηκαν τον ίδιο χρόνο το σινγκλ No More Mosquitoes και το EP Paws στο οποίο κάνουν διασκευές οι μουσικοί Manitoba (σήμερα Caribou), Boom Bip και Koushik. Ακολούθησε το 2003 το άλμπουμ Rounds από το οποίο δημιουργήθηκαν τα σινγκλ She Moves She και As Serious As Your Life το ίδιο έτος και το EP My Angel Rocks Back and Forth το 2004. Τον Απρίλιο του 2004 ο Four Tet κυκλοφορεί  με την Domino (σε περιορισμένη έκδοση) το Live in Copenhagen 30th March 2004 και το 2006 το  διπλό άλμπουμ Remixes που περιλαμβάνει διασκευές από τον Four Tet και διασκευασμένα τραγούδια του Four Tet από διάφορους καλλιτέχνες. Το τέταρτο στούντιο άλμπουμ του Four Tet με τίτλο Everything Ecstatic κυκλοφόρησε το 2005 από το οποίο δημιουργήθηκαν το ίδιο έτος το EP Everything Ecstatic Part 2 και το Everything Ecstatic DVD με βίντεο κλιπ. Το 2008 εμφανίζεται με το EP Ringer και το 2009 με το  lead single Love Cry που προετοιμάζει για την κυκλοφορία το 2010 του πέμπτου ολοκληρωμένου άλμπουμ  There Is Love in You από το οποίο δημιουργήθηκε το σινγκλ Sing.
Το έκτο ολοκληρωμένο άλμπουμ του Four Tet με τον τίτλο Pink κυκλοφόρησε το 2012 με τη δισκογραφική εταιρία Text Records που ίδρυσε ο ίδιος ο  Kieran Hebden το 2001 και περιέχει τραγούδια που τα πρισσότερα είχαν ήδη κυκλοφορήσει σαν σινγκλ τα προηγούμενα χρόνια. Στις 15 Ιανουαρίου 2013 εμφανίζεται με τη συλλογή 0181 που περιέχει ακυκλοφόρητο υλικό της περίοδου 1997-2001. Τον Οκτώβριο του  2013 κυκλοφόρησε το έβδομο άλμπουμ του με τον τίτλο  Beautiful Rewind.

Συνεργασίες

Από το 2000 μέχρι σήμερα ο Four Tet έχει συνεργαστεί με μεγάλο αριθμό μουσικών σε συναυλίες και δισκογραφικές δουλειές που περιλαμβάνουν συλλογές, σινγκλ και διασκευές. Το 2003 καλείται από τους Radiohead να ανοίξει τις συναυλίες από την Ευρωπαϊκή περιοδία τους και δημιουργεί γι αυτούς μία διασκευή του Scatterbrain (από το άλμπουμ Hail to the Thief ), που εισάγεται ως B-side με τίτλο Skttrbrain (Four Tet RMX) στο σινγκλ των Radiohead 2 + 2 = 5 το Νοέμβριο του 2003 και το EP τους COM LAG (2plus2isfive) το Μάρτιο του 2004. 
Σαν Kieran Hebden συνεργάστηκε  με τον τζαζ ντράμερ Steve Reid παρουσιάζοντας δύο συναυλίες αυτοσχεδιαστικής μουσικής στο Παρίσι και στο Λονδίνο τον Μάρτιο και τον Απρίλιο του 2005. Η συνεργασία αυτή επεκτάθηκε σε μια σειρά από διεθνείς περιοδείες και κυκλοφόρησε σε δύο άλμπουμ, The Exchange Session Vol. 1 και The Exchange Session Vol. 2 από την  Domino το 2005 και 2006 αντίστοιχα. Οι δύο μουσικοί συνέχισαν την συνεργασία τους τα επόμενα χρόνια στα άλμπουμ Tongues το 2007 και NYC το 2008.
Το 2008 ο  Hebden συνεργάζεται με τον συνθέτη David Arnold στο τραγούδι Crawl, End Crawl  που χρησιμοποιείται στους τίτλους τέλους της ταινίας Quantum of Solace.
Ο Four Tet το 2009 συνεργάστηκε με τον πρώην συμμαθητή και μουσικό της dubstep Burial (William Bevan) και κυκλοφόρησαν το 12ιντσο βινύλιο Moth / Wolf Cub με τη δισκογραφική εταιρία Text. Η συνεργασία τους επαναλήφθηκε το 2011, στο 12ιντσο βινύλιο  Ego / Mirror στο οποίο συμμετείχε και o Τομ Γιόρκ (Radiohead) και το 2012 στο Nova.
Τον Ιουνίου 2014 συνεισφέρει με το τραγούδι του "Our Navigation" από το τελευταίο του άλμπουμ Beautiful Rewind στη δημιουργία βίντεο από την UNICEF για την υποστήριξη της πρωτοβουλίας #ENDviolence against children για την καταπολέμηση της βίας στα παιδιά.